DA Den Europæiske Unions Tidende C 188/2

KOMMISSIONENS AFGØRELSE

af 26. juni 2012

om nedsættelse af en ekspertgruppe vedrørende merværdiafgift

2012/C 188/02

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Ifølge artikel 113 i traktaten vedtager institutionerne bestemmelser om harmonisering af lovgivningerne vedrørende omsætningsafgifter, såsom merværdiafgift (moms), for at sikre at det indre marked fungerer korrekt.

(2) Kommissionens meddelelse om momssystemets fremtid — På vej mod et enklere, mere solidt og effektivt momssystem, der er afpasset efter det indre marked (1) — indeholder et handlingsprogram til en omfattende reform af EU's momssystem. Med henblik på at gennemføre de foranstaltninger, der er beskrevet i denne meddelelse, kan Kommissionen få behov for at konsultere eksperter på momsområdet i et rådgivende organ.

(3) Som nævnt i meddelelsen, og i overensstemmelse med principperne for intelligent lovgivning (2), lægger Kommissionen stor vægt på at høre de berørte parter og gøre brug af deres ekspertviden ved udarbejdelsen og gennemførelsen af nye momspolitikker. Det er derfor nødvendigt at nedsætte en ekspertgruppe på området og definere dens opgaver og struktur.

(4) Gruppen består af personer med den fornødne ekspertise på momsområdet og organisationer, der repræsenterer især virksomheder, forbrugere eller skattefolk, som kan hjælpe med udarbejdelse og gennemførelse af momspolitikker.

(5) Ekspertgruppen bør levere rådgivning og viden til Kommissionen vedrørende udarbejdelse og gennemførelse af momspolitikken. Alle medlemmerne af gruppen bør deltage aktivt og konstruktivt i møderne, samt forberedelsen og opfølgningen af møderne, såfremt dette skønnes nødvendigt.

(6) Der bør fastsættes regler for gruppemedlemmernes videregivelse af oplysninger.

(7) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (3) —

BESTEMT FØLGENDE:

Artikel 1

Anvendelsesområde

Der nedsættes en ekspertgruppe vedrørende merværdiafgift, i det følgende benævnt »gruppen«.

Artikel 2

Opgaver

Gruppens opgaver er at:

a) bistå Kommissionen med at forberede retsforskrifter og andre initiativer under momspolitikken

b) levere viden om den praktiske gennemførelse af retsforskrifter og andre EU-initiativer under momspolitikken.

Artikel 3

Høring

Kommissionen kan høre gruppen om alle spørgsmål vedrørende forberedelse og gennemførelse af EU-lovgivning og andre initiativer på EU-niveau under momsområdet.

Artikel 4

Sammensætning — udnævnelse

1. Gruppen består af højst 40 medlemmer.

2. Medlemmerne er personligt udnævnte enkeltpersoner og organisationer, som har kompetence på de i artikel 2 omhandlede områder.

3. Generaldirektøren for Generaldirektoratet for Beskatning og Toldunion udpeger medlemmerne blandt de organisationer og enkeltpersoner, der har reageret på indkaldelsen af ansøgninger.

4. Organisationer udnævner en repræsentant og en suppleant, der skal træde i stedet for repræsentanten, når denne er fraværende eller forhindret i at møde. Generaldirektøren for Generaldirektoratet for Beskatning og Toldunion kan afvise en repræsentant eller en suppleant, som en organisation har foreslået, hvis vedkommende ikke svarer til den profil, der efterspørges i indkaldelsen af ansøgninger. I så fald anmodes organisationen om at udnævne en anden repræsentant/suppleant.

5. Hvad angår de personligt udnævnte medlemmer kan det fastsættes, at der udnævnes samme antal suppleanter som medlemmer. Suppleanter udnævnes på samme vilkår som gruppens medlemmer og træder automatisk i stedet for medlemmet, når vedkommende er fraværende eller forhindret.

6. Medlemmerne udnævnes for to år. De varetager deres hverv, indtil deres mandatperiode udløber. Mandatet kan forlænges, hvis de reagerer på en ny indkaldelse af ansøgninger.

7. Ansøgere, som skønnes egnede til medlemskab, men som ikke er udnævnt, kan sættes på en reserveliste, i det følgende benævnt »listen«, der gælder i to år, og som Kommissionen skal benytte ved udnævnelse af afløsere.

8. Medlemmer, der er personligt udnævnt, handler uafhængigt og i offentlighedens interesse.

9. Alle medlemmerne og deres repræsentanter skal deltage aktivt og konstruktivt i møderne, samt i forberedelsen og opfølgningen af møderne, såfremt dette skønnes nødvendigt.

10. Medlemmer, som træder tilbage, eller som ikke overholder bestemmelserne i stk. 2, 8 og 9 i denne artikel, eller artikel 339 i traktaten, kan blive afløst i den resterende del af deres mandatperiode af et medlem udnævnt af Kommissionen. Kommissionen skal benytte reservelisten ved udnævnelse af afløsere.

Generaldirektøren for Generaldirektoratet for Beskatning og Toldunion kan bede en organisation om at udnævne en anden repræsentant eller suppleant, hvis det vurderes, at vedkommende ikke overholder bestemmelserne i stk. 9.

11. Navnene på de personligt udnævnte enkeltpersoner og på organisationerne offentliggøres i Kommissionens register over ekspertgrupper og lignende enheder, i det følgende benævnt »registeret«, og på webstedet for Generaldirektoratet for Beskatning og Toldunion.

12. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Gruppens arbejde

1. En repræsentant for Kommissionen er formand for gruppen.

2. Efter aftale med Kommissionens tjenestegrene kan gruppen nedsætte undergrupper, der skal undersøge specifikke spørgsmål på grundlag af et mandat, som gruppen opstiller. Sådanne undergrupper opløses, så snart deres mandat er opfyldt.

3. Kommissionens repræsentant kan efter behov indbyde eksterne eksperter til at deltage i gruppens eller undergruppens arbejde, hvis de er i besiddelse af specifik viden, der kan gavne gruppen. Kommissionens repræsentant kan desuden give observatørstatus til visse enkeltpersoner eller organisationer, som defineret i regel 8, stk. 3, i de horisontale regler om ekspertgrupper.

4. Alle gruppens medlemmer og deres repræsentanter samt de indbudte eksperter og observatører skal overholde reglerne om behandling af fortrolige oplysninger, som følger af traktaten og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til Kommissionens afgørelse 2001/844/EF, EKSF, Euratom (4). Hvis de tilsidesætter disse forpligtelser, kan Kommissionen træffe de fornødne foranstaltninger.

5. Gruppen og undergrupperne mødes normalt i Kommissionens lokaler i den sammensætning og efter den tidsplan, som Kommissionen har fastlagt. Sekretariatsopgaverne varetages af Kommissionen. Andre tjenestemænd i Kommissionen med interesse i gruppens eller undergruppernes møder kan overvære disse.

6. Gruppen fastsætter selv sin forretningsorden på grundlag af standardforretningsordenen for ekspertgrupper.

7. Kommissionen offentliggør relevante oplysninger om gruppens aktiviteter enten i registeret eller via et link fra registeret til et særligt websted.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i forbindelse med gruppens aktiviteter.

2. Deltagernes rejse- og opholdsudgifter i forbindelse med gruppens aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Udfærdiget i Bruxelles, den 26. juni 2012. På Kommissionens vegne Algirdas ŠEMETA Medlem af Kommissionen

(1) KOM(2011) 851 af 6.12.2011.

(2) KOM(2010) 543 af 8.10.2010.

(3) EFT L 8 af 12.1.2001, s. 1.

(4) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).